CELEX: 32016D1623
Language: et
Date: 2016-06-01 00:00:00
Title: Nõukogu otsus (EL) 2016/1623, 1. juuni 2016, ühelt poolt Euroopa Liidu ja selle liikmesriikide ning teiselt poolt SADC majanduspartnerluslepingu riikide vahelise majanduspartnerluslepingu Euroopa Liidu nimel allkirjastamise ja selle ajutise kohaldamise kohta

16.9.2016   
            
            
               ET
            
            
               Euroopa Liidu Teataja
            
            
               L 250/1
            
         NÕUKOGU OTSUS (EL) 2016/1623,
   1. juuni 2016,
   ühelt poolt Euroopa Liidu ja selle liikmesriikide ning teiselt poolt SADC majanduspartnerluslepingu riikide vahelise majanduspartnerluslepingu Euroopa Liidu nimel allkirjastamise ja selle ajutise kohaldamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõikeid 3 ja 4 ning artikli 209 lõiget 2 koostoimes artikli 218 lõikega 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               12. juunil 2002. aastal andis nõukogu komisjonile loa alustada Aafrika, Kariibi mere ja Vaikse ookeani piirkonna riikide rühmaga läbirääkimisi majanduspartnerluslepingute üle.
            
         
               (2)
            
            
               Läbirääkimised on lõpule viidud ja majanduspartnerlusleping ühelt poolt Euroopa Liidu ja selle liikmesriikide ning teiselt poolt SADC majanduspartnerluslepingu riikide (Botswana, Lesotho, Mosambiik, Namiibia, Svaasimaa ja Lõuna-Aafrika Vabariik) vahel (edaspidi „leping“) parafeeriti 15. juulil 2014.
            
         
               (3)
            
            
               Partnerlusleping ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, mis allkirjastati 23. juunil 2000. aastal Cotonous, näeb ette WTO eeskirjadele vastavate majanduspartnerluslepingute sõlmimise.
            
         
               (4)
            
            
               Lepingu artikli 113 lõikega 3 nähakse ette lepingu ajutine kohaldamine liidu ja SADC majanduspartnerluslepingu riikide poolt kuni selle jõustumiseni.
            
         
               (5)
            
            
               Leping tuleks liidu nimel allkirjastada ja seda tuleks kohaldada ajutiselt kuni selle sõlmimiseks vajalike menetluste lõpuleviimiseni küsimustes, mis kuuluvad liidu pädevusse,
            
         ON VASTU VÕTNUD KÄESOLEVA OTSUSE:
   Artikkel 1
   1.   Ühelt poolt Euroopa Liidu ja selle liikmesriikide ning teiselt poolt SADC majanduspartnerluslepingu riikide vahelise majanduspartnerluslepingu liidu nimel allkirjastamiseks antakse luba, eeldusel et nimetatud leping sõlmitakse.
   2.   Lepingu tekst on lisatud käesolevale otsusele.
   Artikkel 2
   Nõukogu eesistujal on õigus määrata isik(ud), kes on volitatud lepingule liidu nimel alla kirjutama.
   Artikkel 3
   1.   Vastavalt lepingu artikli 113 lõikele 3 kohaldab liit lepingut liidu pädevusse kuuluvates küsimustes ajutiselt kuni selle sõlmimiseks vajalike menetluste lõpuleviimiseni. See ei piira aluslepingute kohast pädevuste jaotust liidu ja selle liikmesriikide vahel.
   2.   Liit ei kohalda ajutiselt lepingu artikli 12 lõiget 4.
   3.   Komisjon teatab lepingu ajutise kohaldamise alguskuupäeva.
   Artikkel 4
   Lepingut ei tõlgendata viisil, mis võimaldaks sellest tulenevatele õigustele või kohustustele otseselt tugineda liidu või liikmesriikide kohtutes.
   Artikkel 5
   Käesolev otsus jõustub selle vastuvõtmise kuupäeval.
   
      Brüssel, 1. juuni 2016
      
         
            Nõukogu nimel
         
         
            eesistuja
         
         A. G. KOENDERS